Verregses gevonnis vir hoogverraadMartin Keevy (links) en Johan Prinsloo tydens ‘n hofverskyning op 8 Januarie 2013. Foto: Sabrina Dean/SAPA Twee lede van ŉ verregse groep is Donderdag in die hooggeregshof gevonnis nadat hulle skuldig bevind is aan hoogverraad. “Johan Prinsloo is tot agt jaar tronkstraf gevonnis vir sy deel aan die komplot om pres. Jacob Zuma en ander ANC-leiers tydens die party se Mangaung-konferensie te vermoor, en die besit van ammunisie,” het Nathi Mncube, woordvoerder van die Nasionale Vervolgingsgesag, gesê. Prinsloo se medebeskuldigde, Mark Trollip, het verlede jaar skuldig gepleit op ŉ aanklag van sameswering en is ook agt jaar tronkstraf opgelê. ŉ Derde beskuldigde, Martin Keevy, is onbevoeg verklaar om verhoor te word en die klagtes teen hom is teruggetrek. Die mans was lede van die Federale Vryheidsparty (FVP) en hulle is in Desember 2012 in die Vrystaat in hegtenis geneem. Alle aanklagte teen ŉ vierde verdagte, Hein Boonzaaier, wat in daardie stadium die leier van die FVP was, is teruggetrek weens ŉ gebrek aan getuienis, het Mncube gesê.